Lars Barfoed (KF), 2012-12-12:
Tak til Dansk Folkeparti for at have taget initiativ til en europapolitisk debat.
Det er godt, når vi kan få det, og det er jo store og vigtige beslutninger, der skal træffes, ikke kun i forbindelse med det møde, som statsministeren meget snart skal ned til, men også i det hele taget i de kommende uger og måneder, hvor der jo skal ske nogle spændende ting på den europæiske scene.
Det er jo også, fordi vi står over for store fælles udfordringer.
Jeg vil gerne understrege, at det er fælles udfordringer, som vi står over for.
Det er jo ikke sådan, at vi i Danmark kan isolere os fra de udfordringer, som eurolandene kæmper med, for vi er en del af Europa, vi er en del af europæisk økonomi, og vores krone er bundet helt op på euroen.
Og jeg har i hvert fald ikke hørt nogen her i dag hævde, at den ikke længere skal være det.
I Det Konservative Folkeparti har vi altid været stærke tilhængere af et stærkt europæisk samarbejde.
Det er vi fortsat.
Det er der mange grunde til.
Det fælles samarbejde i Europa sikrer fred, stabilitet og sikkerhed, det fælleseuropæiske samarbejde sikrer økonomisk velstand i Europa, og så har vi i det hele taget en lang række grænseoverskridende udfordringer tilfælles i de europæiske lande, som gør det helt naturligt, og jeg havde nær sagt nødvendigt, at vi samarbejder på tværs af grænserne i Europa.
Det er der, grænsen går.
Det vil selvfølgelig være sådan, at der er en stor gråzone, hvor vi løbende kan diskutere, om et givet område så er et område, som bør være et fællesskabsområde eller ej.
Men når vi taler om økonomi og finanser kan der for mig at se ikke være nogen tvivl om, at vi har fælles udfordringer i de europæiske lande, og derfor må Danmark naturligvis også engagere sig i at håndtere de enorme udfordringer, som vi har på grund af den finansielle krise, som jo ikke er helt overstået.
Her skal vi også bruge den lærdom, vi forhåbentlig har fået, de erfaringer, vi har gjort i de senere års krisesituation, til at forebygge, at lignende situationer opstår i fremtiden.
Det kan man aldrig helt sikre sig mod, men man kan i hvert fald gøre, hvad man kan, for at begrænse den risiko så meget som overhovedet muligt.
Lige her og nu er det jo et fælles banktilsyn, som står lige for at skulle træffes beslutninger om.
Jeg vil gerne på Det Konservative Folkepartis vegne sige, at udgangspunktet for Det Konservative Folkeparti er, at det tjener Danmark og danske interesser bedst, at vi er med i en fælles bankunion.
Det betyder ikke, at vi synes, at vi kan træffe en endelig beslutning om det i dag, for det kommer naturligvis an på, som også statsministeren sagde, hvad der bliver den endelige udformning af et sådant fælles tilsyn.
Men alt andet lige er det bedst, at vi er med.
Der er klart en risiko for, at danske borgere og virksomheder kommer til at betale i form af en højere rente, hvis vi isolerer os fra det fælles banktilsyn.
Jeg synes sådan set, at det ser ud, som om det er fornuftige vilkår, man kan forhandle sig frem til i de kommende dage, for så vidt angår ikkeeurolandes muligheder at tilslutte sig et sådant fælles tilsyn.
Derefter kommer så de øvrige faser i forbindelse med den fælles bankunion i de kommende måneder, og det må vi så tage stilling til, når vi ser, hvordan udformningen der bliver.
Der er da klart forhold, som vi i Det Konservative Folkeparti er skeptiske over for, og som jeg ville have redegjort for, hvis ikke det var, fordi jeg kunne se, at min taletid er udløbet.